WTI ทะลุ 91 เหรียญ ขานรับ “ซาอุ” จ่อลดกำลังผลิต
น้ำมัน WTI พุ่งทะลุ 91 ดอลล์ ขานรับ “ซาอุฯ” ส่งสัญญาณลดการผลิต เพื่อรับมือกับความผันผวนในตลาด
น้ำมัน WTI พุ่งทะลุ 91 ดอลล์ ขานรับ “ซาอุฯ” ส่งสัญญาณลดการผลิต เพื่อรับมือกับความผันผวนในตลาด
23 ส.ค. 2565

ผู้สื่อข่าวรายงานว่า ราคาน้ำมัน WTI พุ่งขึ้นทะลุระดับ 91 ดอลลาร์ในช่วงบ่ายวันนี้ หลังจากซาอุดีอาระเบียส่งสัญญาณว่าอาจจะต้องปรับลดกำลังการผลิตเพื่อรับมือกับความผันผวนในตลาด
โดย ณ เวลา 14.31 น. ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนก.ย.พุ่งขึ้น 1.24 ดอลลาร์ หรือ +1.37% แตะที่ระดับ 91.47 ดอลลาร์/บาร์เรล
ด้านเจ้าชายอับดูลาซิส บิน ซัลมาน รัฐมนตรีพลังงานซาอุดีอาระเบียกล่าวว่า กลุ่มประเทศผู้ส่งออกน้ำมัน (โอเปก) และชาติพันธมิตรหรือโอเปกพลัสมีความมุ่งมั่น ความยืดหยุ่น และแนวทางในการรับมือกับความท้าทาย ซึ่งรวมถึงการปรับลดกำลังการผลิตน้ำมันได้ทุกเวลา และในรูปแบบที่แตกต่างกัน
นอกจากนี้ เจ้าชายอับดูลาซิส กล่าวว่า โอเปกและชาติพันธมิตรจะทำข้อตกลงฉบับใหม่ต่อจากปี 2565 ซึ่งจะสร้างขึ้นจากประสบการณ์ และความสำเร็จในช่วงที่ผ่านมา